U-I-104/91
Natisni
Opravilna št.:
U-I-104/91
Datum odločitve:
18. 6. 1992
Objavljeno:
Ur. list RS, št. 34/92 in OdlUS I, 45
ECLI:
ECLI:SI:USRS:1992:U.I.104.91
Akt:
Odlok Občinske skupščine Žalec o spremembi odloka o nadomestilu za uporabo stavbnega zemljišča (Ur. l. SRS, št. 8/88)

Sklep Izvršnega sveta Skupščine občine Žalec o vrednosti točke za določitev višine nadomestila za uporabo stavbnega zemljišča v letu 1991 (Ur. l. RS, št. 47/90 in 24/91)
Izrek:
Izpodbijani odlok se razveljavi. Razveljavitev učinkuje po preteku 6 mesecev od dneva objave odločbe v uradnem listu RS.

Ugotavlja se, da izpodbijani sklep ni bil v skladu z zakonom.
Evidenčni stavek:
Določba odloka občinske skupščine, ki prenaša svojo z zakonom določeno pristojnost, da določi vrednost točke nadomestila za uporabo stavbnega zemljišča, na izvršni svet občinske skupščine, ni v skladu z zakonom.
Ustavno sodišče je ustavilo postopek za oceno zakonitosti sklepa izvršnega sveta občinske skupščine o določitvi vrednosti točke nadomestila za uporabo stavbnega zemljišča v letu 1991, ki je s potekom tega leta prenehal veljati.
Geslo:
Prenos pooblastila občinske skupščine za določanje vrednosti točke nadomestila za uporabo stavbnega zemljišča na občinski izvršni svet.

Razveljavitev občinskega predpisa z odložnim učinkom šestih mesecev.

Pravna praznina.
Pravna podlaga:
Ustava 1974, 422. čl.

Ustava 1991, 1. odst. 161. čl.

Ustavni zakon za izvedbo Ustave RS (UZIU), 7. čl.

Zakon o stavbnih zemljiščih (ZSZ), 61. čl.

Zakon o postopku pred Ustavnim sodiščem SR Slovenije (ZUSS). 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Marko Flajs in drugi
Datum vloge:
18. 11. 1991
Vrsta odločitve:
odločba
Vrsta rešitve:
razveljavitev ali odprava
Dokument:
US16052
Dokument v PDF obliki:
U-I-104-91.pdf
117 KB
Prenesite datoteko
U-I-104/91 - 14
18/6-1992
ODLOČBA IN SKLEP
Ustavno sodišče je na pobudo Marka Flajsa in drugih občanov iz Žalca v postopku za oceno zakonitosti odloka Skupščine občine Žalec o nadomestilu za uporabo stavbnega zemljišča in sklepa Izvršnega sveta Skupščine občine Žalec o vrednosti točke za določitev višine nadomestila za uporabo stavbnega zemljišča v letu 1991 na seji dne 18/6-1992
I. o d l o č i l o :
Odlok Skupščine občine Žalec o spremembi odloka o nadomestilu za uporabo stavbnega zemljišča (Uradni list SRS, št. 8/88) se razveljavi. Razveljavitev učinkuje po poteku šestih mesecev od dneva objave te odločbe v Uradnem listu Republike Slovenije.
Ta odločitev ima pravne učinke po prvem in drugem odstavku 414. člena ustave iz leta 1974 po poteku roka iz prejšnjega odstavka.
II. s k l e n i l o :
Postopek za oceno zakonitosti sklepa Izvršnega sveta Skupščine občine Žalec o vrednosti točke za določitev višine nadomestila za uporabo stavbnega zemljišča v letu 1991 (Uradni list RS, št. 47/90 in 24/91) se ustavi.
O b r a z l o ž i t e v
Na podlagi pobude je ustavno sodišče s sklepom št. U-I-104/91 - 7 z dne 20/2-1992 začelo postopek za oceno zakonitosti v izreku tega sklepa navedenih splošnih aktov, ker je menilo, da bo moralo oceniti, ali sta v skladu z določbo 61. člena zakona o stavbnih zemljiščih (Uradni list SRS, št. 18/84, 32/85 in 33/89). Ta določa, da nadomestilo za uporabo stavbnega zemljišča določi občinska skupščina. Ustavno sodišče je ugotovilo, da je Skupščina občine Žalec s sprejetjem odloka o spremembi odloka o nadomestilu za uporabo stavbnega zemljišča (Uradni list SRS, št. 8/88) spremenila 17. člen odloka o nadomestilu za uporabo stavbnega zemljišča (Uradni list SRS, št. 21/81, 36/83, 10/86 in 1/87), ki je do tedaj določal vrednost točke nadomestila za uporabo stavbnega zemljišča, s tem da je pooblastilo za določanje vrednosti točke tega nadomestila prenesla na Izvršni svet Skupščine občine Žalec. V izvrševanju nanj prenesenega pooblastila je Izvršni svet Skupščine občine Žalec določil vrednost točke za določitev višine nadomestila za uporabo stavbnega zemljišča v letu 1991 z izpodbijanim sklepom, ki je s potekom tega leta nehal veljati.
Ustavno sodišče je ocenilo, da je občinska skupščina s prenosom zakonskega pooblastila, ki pooblašča njo, ravnala v neskladju s citirano določbo 61. člena zakona o stavbnih zemljiščih. Zato je ustavno sodišče na podlagi prvega odstavka 161. člena ustave Republike Slovenije in 2. alinee tretjega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) občinski odlok razveljavilo z odložnim učinkom šestih mesecev, da bi preprečilo nastanek pravne praznine in občinski skupščini omogočilo, da z odlokom določi vrednost točke nadomestila za uporabo stavbnega zemljišča. Glede sklepa občinskega izvršnega sveta, ki je prenehal veljati s potekom leta 1991, pa je postopek za oceno tega splošnega akta ustavilo na podlagi 7. člena ustavnega zakona za izvedbo ustave Republike Slovenije (Uradni list RS, št. 33/91-I) in 6. alinee drugega odstavka 25. člena zakona o postopku pred Ustavnim sodiščem SRS. To odločbo in sklep je sprejelo ustavno sodišče v sestavi: predsednik dr. Peter Jambrek in sodniki: dr. Tone Jerovšek, mag. Matevž Krivic, mag. Janez Snoj, dr. Janez Šinkovec in dr. Lovro Šturm.
P r e d s e d n i k
dr. Peter Jambrek